Boeremaglid se gradeplegtigheid glo gekanselleerPretorius tydens sy gradeplegtigheid in 2008. Foto: Verskaf Riëtte van Schalkwyk, ’n woordvoerder van Boervin, ’n organisasie wat hom beywer vir die vrylating van “die Boerevolk se politieke gevangenes”, het gesê Pretorius het sy doktorsgraad in kerkgeskiedenis cum laude aan die Universiteit van Pretoria geslaag. Volgens Van Schalkwyk het Pretorius in Maart reeds begin met ŉ aansoek vir ŉ gradeplegtigheidseremonie in die Zonderwater-gevangenis in Cullinan waar hy aangehou word. “Die seremonie is goedgekeur en bevestig deur meneer Tony Rametsi, opvoedkundige beampte van Zonderwater, vir 25 April 2017.” Pretorius is nie toegelaat om die amptelike gradeplegtigheid by te woon wat op 6 April by die universiteit plaasgevind het nie. Pretorius het glo Maandagoggend, die dag voor die gradeplegtigheid, net wéér al die reëlings gaan herbevestig toe hy glo meegedeel is dat die amptelike versoek wat hy gerig het, verlore geraak het. Pretorius moes dit herdruk en weer indien. “Die middag van 24 April om 14:30, toe Pretorius reeds in sy sel toegesluit is, is hy meegedeel dat die gradeplegtigheid uitgestel moet word. Die rede wat hulle aangevoer het, is dat dit nie goedkeur is nie omrede daar skielik nie aan al die vereistes vir die gradeplegtigheidseremonie voldoen is nie.” Volgens Van Schalkwyk het die departement van korrektiewe dienste (DKD) toe eers ŉ brief van die universiteit versoek waarin daar toestemming verleen word dat Pretorius ŉ seremonie in die gevangenis mag hou. “Pretorius kon toe niemand telefonies verwittig dat ŉ brief van die universiteit nodig is nie, omdat hy reeds in sy sel toegesluit was.” Volgens Van Schalkwyk het ’n werknemer van die gevangenis sonder Pretorius se medewete ’n verteenwoordiger van die universiteit se teologiefakulteit geskakel en in kennis gestel dat die gradeplegtigheid gekanselleer is.” Pretorius moet nou weer van vooraf aansoek doen om ŉ gradeplegtigheidseremonie te hou. Gaste wat van sover as Lichtenburg kom, is 8:00 die oggend van 25 April eers meegedeel dat die gradeplegtigheid gekanselleer is, nadat die familielede van die kansellasie te hore gekom het.” Ofentse Morwane, ’n woordvoerder van die DKD, het by navraag aan Maroela Media gesê Pretorius se bewerings is onwaar en misleidend. Volgens hom was daar nooit so ’n aansoek nie. “Die departement neem die betrokkenheid van oortreders in opvoedkundige programme baie ernstig op en werk nou saam met verskeie belanghebbendes in die onderwyssektor om te verseker dat oortreders wat studeer die nodige hulp kry om hul studies te voltooi,” het Morwane gesê. Pretorius is in 2012 saam met sy twee broers, sy pa en 16 ander mans in die hooggeregshof in Pretoria aan hoogverraad skuldig bevind. Ná ’n verhoor van nagenoeg 10 jaar is Pretorius in Oktober 2013 tot 25 jaar tronkstraf gevonnis. Volgens Van Schalkwyk het Pretorius in 2009 met sy doktorsgraad begin. Daar is glo in Oktober 2013, met vonnisoplegging van die Boeremagsaak, beveel dat sy rekenaar uit die gevangenis verwyder moet word. “Pretorius kon dus vir ŉ volle jaar nie met sy proefskrif voortgaan nie. Sedertdien het hy slegs uiters beperkte toegang tot sy rekenaar gehad, met geen internettoegang om aan sy proefskrif te werk nie. Met die sloerings en beperkings kon Pretorius sy finale mondelinge eksamen eers in September 2016 aflê. Die gevolg is dat Pretorius altesaam R30 000 uit sy sak moes betaal vir die ekstra jare se studiegeld.” Pretorius het in 2008 sy meestersgraad in sistematiese teologie aan Unisa verwerf terwyl hy in Pretoria Sentraal-gevangenis aangehou is. “Daar is vir Pretorius ŉ gradeplegtigheidseremonie in die maksimumsekuriteitgevangenis gehou vir die verwerwing van die M-graad,” het Van Schalkwyk gesê.